**{{תחרות כתיבה}}**

**ברכת שהחיינו בברית מילה**

**האם יש לברך שהחיינו בברית מילה**

בגמ' לא התבאר אם מברכים שהחיינו בברית המילה[[1]](#footnote-1), אולם בראשונים מצאנו כמה דעות בזה.

**דעה א,** סוברת שאין מברכים שהחיינו בברית המילה כלל, והיא דעת התוס' בסוכה (מו. בד"ה העושה) ובבכורות (מט. בד"ה לאחר), הרא"ש (בכורות פ"ח סימן ח), הר' ירוחם (תא"ו נ"א, ח"ב), הסמ"ג (עשין כז), הכלבו (סימן עג), הרוקח (סימנים קח, שעא), ההגה"מ (פ"ג מהל' מילה אות ד) בשם ר' שמחה, המהרי"ל (מנהגים הל' מילה אות יח), העיטור (ש"ג, ח"ד, דף נב::), הרשב"א (בשו"ת ח"א סימנים קסו, רמה), הר"ן (סוכה כב: בדפי הרי"ף בד"ה וכתבו), המאירי (שבת קלג: סוד"ה אבי הבן), המאורות (שבת קלז: בד"ה קטן), השבולי הלקט (הל' מילה סימן ד), התניא רבתי (סימן צד), הצרור החיים (דיני מילה בד"ה רבינו שמואל), הרבינו אביגדור הצרפתי (ענייני המילה בד"ה ואין), האר"ח (מהדו' י"ם עמ' סב) וכ"נ מהטור (יו"ד סימן רסה אות ז).

**דעה ב,** סוברת שאם אבי הבן מל את בנו בעצמו הוא מברך שהחיינו, אך אם אחר מל את בנו אין מברכים שהחיינו, והיא דעת הראבי"ה (סימן רפט), האגודה (שבת סימן קסט), הפרנס (סימן רצב), וכן הבין האר"ח (שם) בדעת הרמב"ם, וכ"נ דעת האו"ז (סימן קז אות י) והריקאנטי (סימן תקצג).

**דעה ג,** סוברת שיש לברך שהחיינו רק אם אבי הבן מל בעצמו את בנו הראשון, והיא דעת התרוה"ד (ח"ב סימן נח) והלקט יושר (הל' מילה אות ה)[[2]](#footnote-2).

**דעת ד,** סוברת שיש לברך שהחיינו רק אם אבי הבן מל בעצמו את בנו הבכור שמחוייב בפדיונו, והיא דעת הד"מ (סימן רסה אות י).

**דעה ה,** סוברת שבכל ברית מילה יש לברך שהחיינו אף אם אין האב מל בעצמו, והיא דעת הרמב"ם לפי הבנת הטור (שם) והב"י (שם אות ז, ובבדק הבית שם), וכ"נ דעת הרדב"ז (ח"ח סימן קעד)[[3]](#footnote-3).

ואף המנהגים בדבר חלוקים. שהרי ברשב"א (שם) מבואר שבספרד ובצרפת נהגו כדעה הא'. ואילו בב"י (שם) מבואר שבא"י, מצרים, סוריה וסביבותיה נהגו כדעה הה', וכ"כ השיירי כנה"ג (סימן רסה אות חי). ובס' אוצר הברית (ח"ב פי"א אות ו) כתב שכן מנהג מרוקו, אלגי'ר, תימן, שאלוניקי ורוב האשכנזים שבא"י. ועי' בס' מנהגי וורמישא (מהדו' י"ם עמ' רא בהגהות) שכתבו שמנהגם כדעה הד'.

**הטעמים של הדעה הא'**

למעלה נתבאר שרוב הראשונים ס"ל כדעה הא' שאין לברך שהחיינו בברית המילה, אלא שהם נחלקו בטעם הדבר.

**טעם א,** הראבי"ה (שם) והצרור החיים (שם) כתבו בשם ר"ת שאין לברך שהחיינו בברית המילה מפני שיש צערא דינוקא[[4]](#footnote-4), וכ"כ טעם זה הכלבו (שם), המאירי (שם), ר' אביגדור הצרפתי (שם), המאורות (שם) בשם ר' יהונתן, וכן משמע מהתוס' בסוכה (שם). ואף הרא"ש (שם), הר' ירוחם (שם), הרוקח (שם) והשבלי הלקט (שם) הביאו את הדעה הזאת.

וביאר בצרור החיים שהכוונה היא שבגלל שיש צערא דינוקא לכן ההורים עצבים. וכן משמע מהרוקח שבסימן שעא הביא שהטעם שאין שהחיינו משום שטרודים בתינוק, ולכאו' כוונתו לצערא דינוקא שכתב בסימן קח, א"כ בגלל שיש צערא דינוקא לכך ההורים טרודים ועצבים, ולכן אין מברכים שהחיינו.

והקשו הרשב"א (שם) והר' שמחה (מובא בהגה"מ, שם) והרי ברכת שהחיינו מברכים גם במצטער כדאשכחן בברכות (נט:) א"ל מת אביך וירשתו מברך דיין האמת (על מות אביו) ושהחיינו (על הירושה).

ונלע"ד שהראשונים הנ"ל ס"ל לחלק שבמת אביך וירשתו אין העצב והשמחה באים מאותו דבר, אלא העצב הוא משום שמת אביו ואילו השמחה היא משום ממון הירושה, משא"כ אצלנו שההורים עצבים משום המילה עצמה, ולכן אף אם תהיה ג"כ שמחה במילה (כמבואר בשבת קל. שיש שמחה במילה), מ"מ מכיון שיש בה עצב אין לברך שהחיינו, ואח"כ מצאתי שכ"כ בס' מילי דמילה (סימן כ)[[5]](#footnote-5).

ונר' שהראשונים דפליגי על השיטה הזאת או שהם לא סוברים את החילוק שכתבנו למעלה או שהם סוברים כמש"כ הרדב"ז (ח"א סימן תלד) שברכת שהחיינו שמברכים בברית המילה היא על שמחת הלב.

**טעם ב,** התוס' בבכורות (שם) כתבו שאין מברכים שהחיינו בברית המילה מפני שהיא מצוה שכיחה (בשונה ממצוות פדיון הבן). ואף הסמ"ג (עשין כז), הרא"ש (שם) והר' ירוחם (שם) הביאו את דבריהם אלו.

ונר' שלפי הדעות ב, ג ו - ד אין דברי התוס' מוכרחים, שהרי לדבריהם אע"פ שמצוות מילה שכיחה, מ"מ המצוה המיוחדת שעל האב למול את בנו אינה שכיחה. וועוד ניתן לדחות סברא זאת, שאע"פ שלמוהל יכולים להיות כמה מילות ביום א', מ"מ לאבי הבן אין מצוות מילה שכיחה כ"כ, ועי' בגר"א (ס"ק לה) שרמז לזה.

**טעם ג,** הרוקח (שם) כתב שמשום דחיישי' שמא התינוק הוא נפל לכך אין מברכים שהחיינו, והאו"ז (שם) כתב טעם זה בשם ר' שמחה, והוסיף שאף אם קים לן שכלו לו חודשיו, מ"מ לא פלוג רבנן.

הרשב"א הקשה על דבריו והרי מלין אותו בשבת, ואם לא חיישי' לחילול שבת כש"כ שאין לחוש לספק ברכה לבטלה.

ותירצו החת"ס (יו"ד סימן רמז) והבניין ציון (ח"א סימן קז) שהרוקח ס"ל שבשבת מלין משום שיש ממנ"פ שהוא מחתך בשר בעלמא, וע"ש מש"כ בדעת הרשב"א.

אמנם עוד הקשו עליו הרא"ש (שם) והר' ירוחם (שם) והרי יש לנו לילך אחר הרוב (והרוב חיים ואינם נפלים), וכן ממנ"פ הוא עושה מצוה ולמה לא יברך[[6]](#footnote-6).

ואפשר לומר שהרוקח ס"ל דאע"ג שיש רוב תינוקות שחיים, מ"מ מכיון שיש מיעוט נפלים יש לחוש לעניין ברכת שהחיינו שאם לא נברכה הרי שלא נעבור איסור מפני שהיא רשות, ואע"ג שמילה דוחה את השבת החמורה ולא חיישי' לנפל היינו משום שאם נחוש למיעוט נבטל את המילה בזמנה, משא"כ בנדו"ד שלא נבטל את חיוב המילה רק את ברכת השהחיינו שהיא רשות, וצ"ע.

**טעם ד,** העיטור (שם) כתב שאין מברכים שהחיינו בברית המילה משום שהיא מצוה המוטלת על בית הדין (בשונה מפדיון הבן שמוטל רק על אבי הבן). וכ"כ הרשב"א (שם), האר"ח (שם) השבלי הלקט (שם) בשם בעל הדברות ואף התניא רבתי (שם) הביא טעם זה.

והקשה החו"י (סימן רלז) והרי מילה היא כמו פדיון הבן שהיא מוטלת על האב ואין לביה"ד להתערב שלא מדעתו, והחילוק ביניהם הוא רק בזה שבמילה אם האב נמנע מלמול בית הדין מתערבים ומלין, ואילו בפדיון הבן אין ביה"ד מתערבים בשום אופן.

ותירץ בס' הברית (סימן רסה במקור וביאור הלכה סימן ח) שמ"מ מכיון שבאיזה צד יש לבי"ד למול לכך אין המצוה נחשבת לפרטית על האב. ומהגר"א (ס"ק לה) נר' דחייה לביאור זה, שלמרות שהמצוה מוטלת על ביה"ד ועל כל ישראל, מ"מ המצוה מוטלת במיוחד על האב, וכ"נ מדעות ב – ג.

ובס' מנחת יחיד (סוף מצוה ב, עמ' כא) תירץ דהרשב"א ס"ל שחיוב האב הוא רק ההכנה למצוות המילה, אך אין לו חיוב לעשיית עצם המצוה, ע"ש. אמנם כבר דחה את דבריו המשנ"ה (חי"ט סימן קצד) שמבואר בשו"ת הרשב"א (ח"א סימן תעב) שיש על האב חיוב מיוחד למול את בנו, ולא רק להכין את המצוה.

והמשנ"ה (שם) תירץ דס"ל לעיטור ולרשב"א שלאבי הבן יש רק דין קדימה במילת בנו, אך מ"מ באותו זמן שהאב חייב למול את בנו הבי"ד ג"כ מחוייבין למולו, ומכיון שבאותו זמן יש חיוב לשניהם לכך אין כאן שהחיינו.

ולעד"ן שיש לתרץ בפשיטות שדעת העיטור ודעימיה שהמצוה היא המילה עצמה ולאבא יש רק מעלה מיוחדת למצוה מן המובחר, והיכא שלא שייך לברך שהחיינו על עיקר המצוה אין לברך ג"כ על קיום מצוה מן המובחר[[7]](#footnote-7). ונר' שעדיף טפי לתרץ כן, כדי שלא לאפושי בפלוגתא בין העיטור ודעימיה לבין הראבי"ה ודעימיה.

**טעם ה,** הר"ן (שם) כתב שאין מברכים שהחיינו בברית המילה משום שמצוות מילה אינה תלויה בזמן ל' יום, אלא רק בח' יום. והרוקח (שם), השבלי הלקט (שם) והתניא רבתי (שם) הביאו את הטעם הזה. אלא שיש להסתפק מהי כוונתם.

הבניין ציון (שם) ביאר שתקנו ברכת שהחיינו רק אם היה חשש למיתה, וזה שייך דווקא בל' יום, וכמו הרואה את חבירו אחר ל' יום שמברך שהחיינו (משום שהיה חשש למיתה בזמן זה).

ונר' שאפשר ג"כ לומר שהטעם בזה הוא משום שברכת שהחיינו שייכת רק במצוות הבאות מזמן לזמן, אך לא במצוות תדירות כמו תפילין שכל יום מימות החול מקיימים אותה, ולכן מילה מכיון שאין לה המתנה של זמן ל' יום הרי שהיא אינה מצוה הבאה מזמן לזמן, משא"כ פדיון הבן שבא אחת לל' יום והרי יש תקופה ושיהוי עד למצוה, וצ"ע.

**טעם ו,** ההגהות מיימוניות (שם) כתבו בשם ר' שמחה שאין מברכים שהחיינו בברית מילה משום שגם אימו של התינוק שמחה ביום הברית (עי' ברכות נט:), והרי על שמחה של ב' אנשים אין מברכים שהחיינו אלא הטוב והמטיב, וטעם זה הובא ג"כ בשבלי הלקט (שם).

והקשה הגר"א (שם) והרי השותפות של האם היא בעת לידתו, אך אין לה קשר למצוות מילה. ועוד הוא הקשה דאה"נ יברך הטוב והמטיב.

ולגבי קושייתו הא', יש לתרץ בדוחק שבמצוות מילה התינוק משלים את גופו ולכך האם שמחה[[8]](#footnote-8), ועי' בס' מילי דמילה (סימן י).

ולגבי קושייתו הב', תירץ בס' זהב הקודש (פדיון הבן סימן יא) דס"ל לר' שמחה שלא תקנו ברכת הטוב והמטיב על קיום מצוות, וע"ע בס' מילי דמילה (שם).

בס' הברית (שם) התקשה והרי הרוקח בסימן שעא כתב שבמצוה שצריך י' אנשים אין מברכים שהחיינו, ולכאו' אף במצוות מילה צריך י' אנשים (עי' בטור בסימן רסה אות ו), ולמה הראשונים לא תירצו דמשום הכי אין לברך שהחיינו בברית המילה. והוא כתב לתרץ שכוונת הרוקח שרק במצוה שכל הי' האנשים חייבים בה אין שהחיינו, אך במילה רק אדם א' חייב בה. ולדידי אין פה קשיא כלל, שבאמת אין כל חיוב לי' אנשים בברית מילה כלל, וזה רק מעלה והידור בעלמא (וכמו שהתבאר בארוכה בקונ' זריזין מקדימין למילה סעיף ח).

וע"ע בס' אורות ישראל לר"י מרוזין (עמ' שנג, והובא ג"כ בקונ' אחרון לטעמי המנהגים עמ' 4) שכתב עוד טעם על דרך הדרש למה אין לברך שהחיינו בברית המילה.

**טעם הדעה הב'**

בטעם הדעה הב' שרק אם אבי הבן מל בעצמו מברכים שהחיינו, כתב הראבי"ה (שם) שאם האב מל בעצמו הרי שהוא עושה את עיקר המצוה המוטלת עליו (ע"ש שהוכיח את זה), ושייך לברך שהחיינו רק כשעושים את עיקר המצוה.

וכתב עוד שבגלל שזה לא שכיח שהאב מל את בנו לכך נראה לאנשים שאין ברכת שהחיינו לעולם בברית המילה. והוא הוסיף שהוא נהג כן למעשה וכל הישיבה הסכימה עימו.

**טעם הדעה הג'**

בטעם הדעה הג' שרק אם אבי הבן מל בעצמו את בנו הראשון (אף אם איננו בכור) יש לברך שהחיינו, נר' שהיא סוברת כדעה הקודמת, אלא שהם סוברים שאין לאב לברך שהחיינו על כל מילה של בניו, שהרי זה מצוה תדירה, אלא רק בפעם הראשונה שמל את בנו יש לברך שהחיינו, שאז המצוה איננה תדירה ומצויה כמצוות פדיון הבן.

ועי' ברוקח (סימן שעא) שכתב שיש לברך שהחיינו בפעם הראשונה שמתחנך במצוה, והרמ"א הביאו ביו"ד (סימן כח סעיף ב) לגבי מצוות כיסוי הדם, ועי' בפר"ח ובשאר הנו"כ (שם) שאין דבר זה ברור.

**טעם הדעה הד'**

בטעם הדעה הד' שרק אם האב מל בעצמו את בנו בכורו שמחוייב בפדיונו יש לברך שהחיינו, הרי שהיא דעת הרמ"א והוא כ"כ בשם המהרי"ל, וביאר שמכיון שבכל מקרה האב צריך לברך שהחיינו בפדיון בנו, לכן יכול הוא לברך שהחיינו בברית המילה, שהרי סוף סוף הוא מקיים כעת מצוה.

והקשה עליו הש"ך (ס"ק יז) כמה קושיות: **א.** והרי במהרי"ל (מנהגים הל' מילה אות חי) אצלנו מבואר שלעולם אין מברכים שהחיינו בברית המילה אף לא בבן בכור. **ב.** בגמ' (פס' קכא:) ובפוסקים (יו"ד סימן שה) מבואר שבפדיון הבן יש לברך שהחיינו, והם לא חילקו בשום מקום אם האב מל את בנו הבכור או לא, א"כ משמע שלעולם מברכים שהחיינו בפדיון הבן.

ואכן קושיות אלו קשות, ולא מצאתי תירוץ מרווח להם[[9]](#footnote-9).

**דעת הרמב"ם וטעמו**

יש מחלוקת בדעת הרמב"ם.

בפ"ג מהלכות מילה, אחר שכתב הרמב"ם את ברכות המילה כתב (בהל' ג): "ואבי הבן מברך שהחיינו". ולכאו' משמע שבכל מילה האב מברך שהחיינו בין אם האב מל בעצמו ובין אם אחר מל, שהרי באותה ההל' מדובר אף במקרה שאחר מל את התינוק.

אמנם בהלכות ברכות בפי"א (הל' ט - י) כתב: "וכן מצוה שאינה תדירה ואינה מצוייה בכל עת שהרי היא דומה למצוה שהיא מזמן לזמן כגון **מילת בנו ופדיון בנו** מברך עליה בשעת עשייתה שהחיינו וכו' אחד העושה מצוה לעצמו ואחד העושה אותה לאחרים מברך (ברכת המצוות) וכו' אבל אינו מברך שהחיינו אלא על מצוה שעושה אותה לעצמו". ולכאו' משמע שרק אם האב מל את בנו בעצמו מברך שהחיינו דומיא דפדיון הבן שהאב בעצמו פודה את בנו, אך אם אחר מל את בנו אין מברכים שהחיינו.

ואכן האר"ח (שם) כתב שדעת הרמב"ם שיש לאב לברך שהחיינו רק אם הוא מל את בנו, וכתב בס' ברית אברהם הכהן (נ"י ס"ק כב) שדיוקו הוא מהרמב"ם בהלכות ברכות, וכמו שכתבנו.

אולם הטור חולק עליו, וסובר שלפי הרמב"ם מברכים שהחיינו על כל מילה (אף אם אין אבי הבן מל בעצמו), שהרי הטור כתב: "כתב הרמב"ם שאבי הבן מברך שהחיינו על כל מילה ומילה". וכן ס"ל הבדק הבית (והב"י) שמפשט הרמב"ם נר' שאף אם אחר מל יש לאב לברך שהחיינו. וכתבו בברית אברהם הכהן (שם) ובס' הברית (שם) שהדיוק הוא מהרמב"ם בהלכות מילה, וכמו שכתבנו. וכן ס"ל לגר"א (שם), ומטעם ששלוחו של אדם כמותו ואף כשאחר מל הו"ל כאילו הוא עושה בעצמו.

ויש ראיה לביאור זה, שהרי הב"י כתב שבא"י, מצרים, סוריה וכל סביבותיה נהגו לברך בכל ברית מילה, ולכאו' מהרמב"ם הם למדו כן, שהרי לא מצאנו באף אחד מהראשונים חוץ מהרמב"ם שסובר שיש לברך בכל ברית מילה, וא"כ בכל המקומות הבינו שדעת הרמב"ם היא שיש לברך בכל מילה אף כשאין האב מל בעצמו.

ואכן נר' שהעיקר כהבנת הב"י מב' סיבות.

חדא, מדברי האר"ח מבואר שהוא לא דייק מדברי הרמב"ם עצמם, אלא שהוא כתב כן בשביל שהוקשה לו והלא ברית מילה היא מצוה המוטלת על הבי"ד, וא"כ לא שייך לברך עליה שהחיינו. ולכך הוא העמיד את דברי הרמב"ם דווקא באב המל את בנו דומיא דפדיון הבן, אך כבר ביארנו למעלה מהחו"י ומהגר"א שאין דקדוק זה מוכרח.

שנית, לגבי הדיוק שכתבנו מהרמב"ם בהלכות ברכות, הרי שיש לדחותו בכמה אנפין: **א.** אף המוהל עושה מצוה המוטלת עליו (שהרי מילה היא מצוה המוטלת על כל ישראל אם אין האב יודע למול, עי' קי' כט.), וכעי"ז כתב בשו"ת בית מרדכי (סימן נח)[[10]](#footnote-10). **ב.** מבואר במג"א (או"ח סימן תקפה ס"ק ג) שהרמב"ם הנ"ל בא לאפוקי שאין לעושה המצוה לברך שהחיינו, אלא רק לאב יש לברך. אולם מהכס"מ (הל' ברכות שם) מבואר דלא ס"ל כמג"א, ומטעם שמכיון שהאב שומע את הברכה הו"ל כמברך בעצמו, וכ"כ הרב קפאח[[11]](#footnote-11) והר' שלמה צדוק בביאוריהם לרמב"ם, ועי' בפר"ח (שם ס"ק ב).

ומ"מ אם האב לא רוצה או לא יודע לברך משמע מדברי ר' פרחיה (שבת קלז:) ומדברי המאורות (שם) שלפי הרמב"ם אין לאדם אחר (אף המוהל) לברך, וכ"פ המחצית השקל והאשל אברהם (על המג"א הנ"ל).

אמנם היד אפרים (על המג"א הנ"ל) חולק וס"ל דאה"נ יכול המוהל לברך שהחיינו משום שהוא שליח של האב, וכן דעת הבית מרדכי (שם)[[12]](#footnote-12).

ועי' במאמר מרדכי (סימן תקפה ס"ק א) שכתב שדבר זה יהיה תלוי בין תירוצו של הב"י לתירוצו של הכס"מ, והוא הסכים לתירוצו של הב"י שלפיו יוצא שאין לברך, ע"ש.

ולדעת כולם אין לברך (שהחיינו) אם האב לא נמצא בברית המילה, שהרי לא שייך כאן את סברת הכס"מ (שומע כעונה) ולא את שאר הסברות, וכ"כ בהדיא המאמר מרדכי (שם) והדברות אליהו (ח"ג סימן ל). ומה עוד שכל הסיבה שהנוהגים לברך לא אומרים ספק ברכות להקל, היינו משום שיש מנהג לברך ולא אמרי' סב"ל במקום מנהג (וכמו שהתבאר בהמשך), א"כ אם אין האב נמצא בברית המילה, הרי שאין מנהג לברך בכה"ג ויש לומר סב"ל, ועי' במאמר מרדכי (שם).

**לעניין הלכה**

ולעניין הלכה, לכאו' היה נר' לומר שמכיון שיש מחלוקת אם לברך שהחיינו או לא, הרי שספק ברכות להקל ואין לברך, ובפרט שדעת רוב הראשונים שאין לברך שהחיינו.

ואכן הרשב"א (שם), הב"ח (שם), הגהות הדרישה (ס"ק ו), הערוה"ש (סימן רסה סעיף כח), החכמת אדם (כלל קב סעיף כ), הזוכר הברית (עי' סימנים א, כב – כג) והבניין ציון (שם) כתבו שכן המנהג במקומם, וכ"כ עוד כמה אחרונים.

אמנם יש לפקפק על זה בג' פיקפוקים: **א.** דעת הב"ח (או"ח סו"ס כט) שמברכים שהחיינו אף במחלוקת הפוסקים. **ב.** השו"ע אפילו לא הביא את הדעה שאין מברכים שהחיינו בברית המילה, אלא רק את הדעה הב' (שמברכים רק כשהאב מל) והה' (שמברכים בכל מילה), וכן הרמ"א הביא רק את הדעה הד' (שמברכים רק כשהאב מל את בנו שיתחייב לפדותו). ואף היעב"ץ (מגדל עוז, נ"י אות ז סעיפים א - ד) פסק כדעה הג' (שמברכים רק כשהאב מל בפעם הא' את בנו[[13]](#footnote-13)). הרי שהשו"ע, הרמ"א והיעב"ץ לא פסקו כדעה שאין לברך שהחיינו בברית המילה. **ג.** יש מקומות שמנהגם לברך שהחיינו בכל ברית.

והנה לגבי הקושיא הא', הרי שנר' שהב"ח גופיה לא סמך על סברא זו, עי' באו"ח סימן תלב (אות ג) שאחר שהב"ח הביא סברא זו העלה שלמעשה אין לברך שהחיינו, ע"ש[[14]](#footnote-14). ואף בנדו"ד לגבי ברית מילה, הב"ח כתב שאין נוהגים לברך שהחיינו בשם ומלכות.

ומה עוד שהרדב"ז (סימן שיט) כתב בדיוק ההיפך מהב"ח, שכתב שאם בשאר ברכות אומרים שאין לברך בספק הרי שכש"כ שאין לברך שהחיינו בספק, וכן דעת המהרי"ק (שורש מט, ע"ש). וע"ע בשדי חמד (מערכת ברכות סימן חי ס"ק ה) ובאורח ישראל (סימן יב)[[15]](#footnote-15) שהאריכו בזה והביאו הרבה ראשונים ואחרונים שנחלקו בזה, ואין כאן מקומו.

ויש להוסיף, שדעת הראב"ד (מובא בטור או"ח ריש סימן ריח) שא"צ שם ומלכות בברכת שהחיינו, ועי' בפרישה (ס"ק ד) שהראב"ד דיבר בכל ברכות השבח וההודאה, וכתב שסמכו עליו בכמה מקומות[[16]](#footnote-16). ולפ"ז ה"ה בברכת שהחיינו בברית מילה שלדעת הראב"ד א"צ לומר שם ומלכות. אלא ששאר הראשונים חולקים עליו, וכן האחרונים לא פסקו כמותו.

ולגבי הקושיא הב', השדי חמד (שם ס"ק ו) והעין יצחק (קבלת הוראות מרן, סעיף סא) כתבו שאומרים סב"ל אף נגד מרן השו"ע. ועוד כתב השדי חמד (שם ס"ק ד) שי"א שאומרים סב"ל אף אם יחיד חולק על רבים, וי"א שאף אם יש רק ב' ראשונים שסוברים שאין לברך או' סב"ל. א"כ בנדו"ד שרוב רובם של הראשונים סוברים שאין לברך הרי שלכאו' יש לומר סב"ל אף נגד מרן השו"ע ונגד הרמ"א.

אמנם לגבי הקושיא הג', אכן יש לעיין בזאת. שהרי השדי חמד (שם ס"ק ו), היביע אומר (ח"ט חאו"ח סימן צא) והילקוט יוסף (הל' ברכות, כללי ספק ברכות סעיף יב) העלו שאין או' סב"ל נגד מנהג. והא בנדו"ד המנהג בהרבה מקומות לברך שהחיינו בברית מילה.

הלכך נר' שלפי הספרדים יש לברך שהחיינו בכל ברית מילה שכן הוא מנהגם, ולא אמרי' סב"ל נגד מנהג[[17]](#footnote-17).

אמנם לפי האשכנזים יש להסתפק בזה.

דמחד גיסא הרבה מהאחרונים[[18]](#footnote-18) כתבו שמנהג האשכנזים לא לברך שהחיינו, ואף בא"י יש אשכנזים (חב"ד ובעלז) שנוהגים לא לברך שהחיינו. הרי שאע"פ שמנהג חלק מהאשכנזים שבא"י לברך שהחיינו, מ"מ נר' שאינו ברור מהו מנהג האשכנזים ושמא עדיף לא לברך שכן הוא הדעה העיקרית להל' וכמש"כ, וכן משום שיש לומר בכה"ג סב"ל.

ומאידך גיסא, אולי יש לומר שמכיון שמנהג רוב האשכנזים שבא"י לברך הרי שלא אומרים סב"ל נגד מנהג[[19]](#footnote-19).

אמנם אם יהיה ניכר הדבר אפשר שיש לחוש ללא תתגודדו. אולם אפשר שאין בזה לא תתגודדו, שהרי אף בא"י ישנם אשכנזים הנוהגים שלא לברך, ובחו"ל האשכנזים נוהגים שלא לברך (ואין הבדל מהותי בין אשכנזים בחו"ל לאשכנזים שבא"י). ובפרט שהחסד לאברהם (סימן חי בד"ה ותו) כתב שבכל סב"ל אף אם יש מנהג לברך יכול היחיד לחוש ולא לברך, ותבוא עליו ברכה, וצ"ע בזה.

**מסקנת הדברים:**

הספרדים צריכים לברך שהחיינו בכל ברית המילה.

האשכנזים שבחו"ל א"צ לברך.

והאשכנזים שבא"י יכולים לברך שהחיינו, ומ"מ הם רשאים להחמיר שלא לברך. אולם אם יש חשש ללא תתגודדו, נר' שילבשו בגד חדש ויברכו שהחיינו בברית המילה ויכוונו גם עליו.

וברכה זו אבי הבן מברכה, ואם הוא לא יודע או שאינו נמצא אין למוהל או לאדם אחר לברך אותה[[20]](#footnote-20).

1. התוס' (סוכה מו. בד"ה העושה) דייקו מזה שהגמ' בשבת (קלז:) ובמנחות (מב:) לא כתבה שיש לברך שהחיינו עם שאר ברכות המילה ש"מ שאין לברך שהחיינו בברית המילה. ובפרט שלגבי פדיון הבן הגמ' בפס' (קכא:) כתבה שמברכים שהחיינו.

   ויש לדחות, שהגמ' לא הוצרכה לכתוב שיש שהחיינו בפדיון הבן, ורק בשביל לפשוט את הספק אם האב צריך לברך את ברכת השהחיינו או שמא הכהן לכך הגמ' הזכירה שיש שהחיינו, וכ"כ הרמב"ם (בשו"ת בסימן קמא). [↑](#footnote-ref-1)
2. ועי' במהר"י ברונא (סימן קנא), ונר' שהוא מדבר על ברכת שהחיינו שעל לידת הבן, ולא על ברכת שהחיינו שעל מצוות מילה, ע"ש. [↑](#footnote-ref-2)
3. וע"ע ברדב"ז בח"א סימן תלד. [↑](#footnote-ref-3)
4. ועי' בשו"ת תשובות והנהגות (ח"ב סימן תצט) שהביא ראיה לסברת צערא דינוקא. [↑](#footnote-ref-4)
5. ובס' מילי דמילה (שם) כתב עוד תירוץ, שדווקא בשהחיינו דמצוה אמרי' שכשיש צער כלשהוא אין לברך, אך בשהחיינו על ענייני העוה"ז יש לברך אף כשיש צער, ע"ש הטעם. ולענ"ד הטעם הזה ברור.

   הערוה"ש (אות כז) כתב לתרץ שמכיון שמילה היא מצוה הנעשית ע"י דמים לכך אין מברכים בה שהחיינו, וזהו הכוונה 'צערא דינוקא'. ולענ"ד אין זוהי המשמעות של צערא דינוקא, וכן מדברי צרור החיים שהבאנו מבואר דלא כדבריו, ומה עוד שאין הסברא בדבריו ברורה. [↑](#footnote-ref-5)
6. ועי' במש"כ הברכת משה (דיני שהחיינו), ואין דבריו נראים. [↑](#footnote-ref-6)
7. ועי' בס' הברית (שם) שהסתפק אם לדעת הרשב"א יש לאב לברך שהחיינו אם הוא מל בעצמו. ולענ"ד אין מקום לספק זה, שמבואר להדיא בעיטור, ברשב"א, בשבלי הלקט, בתניא רבתי ובאר"ח שאין מברכים שהחיינו לפי תירוץ זה. ונר' שס' הברית הסתפק רק מפני שהיה משמע לו שהב"י הבין ברשב"א שאם האב מל בעצמו יש לו לברך. אך עי' בסוף תשובת הרשב"א, שהב"י לא כתבה, שנקט שאין לברך מטעמו של העיטור, וזה נר' ברור. [↑](#footnote-ref-7)
8. והשמחה לאו דווקא על עצם מצוות המילה, וכלשונו: "שמחה היא ביום הברית". [↑](#footnote-ref-8)
9. לגבי הקשיא הא', כנראה שהיה לרמ"א גירסא אחרת במהרי"ל. ולגבי הקושיא הב', אולי יש לדחוק שאין כוונת הרמ"א שצריכים לברך שהחיינו בברית המילה, אלא כוונתו שמכיון שמקיים מצוה בברית המילה יכול לברך עליה שהחיינו במקום לברך בפדיון בנו, אך אם לא ירצה לברך בברית המילה יברך בעת הפדיון ששם עיקר זמנו, וצ"ע שאין המשמעות כן. וע"ע במש"כ ספר הברית (סימן רסק סו"ס ח), ולענ"ד דבריו דחוקים. [↑](#footnote-ref-9)
10. ועי' בב"י באו"ח (סימן תקפה בסוד"ה כתב אבי עזרי) שקצת משמע כן. [↑](#footnote-ref-10)
11. ולפי דעת הר' קפאח אף אם אין האב שומע כעונה, מ"מ יכול המוהל לברך שהחיינו אם האב נוכח במקום. [↑](#footnote-ref-11)
12. וכן עולה מדברי הר' קפאח והר' שלמה צדוק. [↑](#footnote-ref-12)
13. ואע"פ שלא מבואר בדבריו שמדובר שהאב מל בעצמו, מ"מ נר' פשוט שבזה מדובר, וכמו שהתבאר למעלה הדעה הג'. [↑](#footnote-ref-13)
14. ועי' בהגהות הב"ח על השלטי גיבורים סוף פ"ג דעירובין, ולכאו' אזיל לשיטתיה. ורמז על זה בס' אורח ישראל (סימן יב אות ב). [↑](#footnote-ref-14)
15. וע"ע שם שהאריך אם ברכת שהחיינו היא חובה או רשות. [↑](#footnote-ref-15)
16. ובשו"ת בשמים ראש (סימן יט) כתב שאע"פ שאין פוסקים כן, מ"מ אין לנדות את הנוהגים כמותו. [↑](#footnote-ref-16)
17. ואכן מהב"י נר' שרק בגלל המנהג הוא פסק שצריך לברך, וכ"כ המאמר מרדכי (סימן תקפה ס"ק א) שרק בגלל המנהג הספרדים מברכים שהחיינו. וכן הדברות אליהו (ח"ג סימן ל) כתב שאין כוונת השו"ע ללמדנו מנהגים, אלא כוונת השו"ע שאע"פ שיש כאן ספק ברכות והול"ל סב"ל, מ"מ מכיון שהמנהג לברך לא אמרי' הכי. [↑](#footnote-ref-17)
18. ב"ח, ש"ך, פרישה, ערוה"ש, חכמ"א, בניין ציון, זוה"ב ועוד. [↑](#footnote-ref-18)
19. הילקוט יוסף (שם) כתב שרק אם המנהג הונהג ע"י גדולי ישראל הוי מנהג. ובנדו"ד בודאי שהמנהג הונהג ע"י גדולים שמסתברא שהוא הונהג בעקבות הספרדים שבא"י, וכן אפשר שהוא הונהג בעקבות פסק הגר"א שסובר שהעיקר כרמב"ם. [↑](#footnote-ref-19)
20. וכמו שהתבאר למעלה שכן עולה מהב"י, הכס"מ, המאמ"ר ומעוד כמה פוסקים. ובפרט שיש כאן מעין ספק ספיקא לא לברך (ספק אם יש לברך שהחיינו בברית מילה, ואף אם יש לברך שמא אין אחר יכול לברך בשביל אבי הבן). [↑](#footnote-ref-20)